ሦስተኛው ምክንያት የማዕከላዊው የኢሕአዴግ አመራር መዳከም ነው፡፡ ከአቶ መለስ ሞት በኋላ ኢሕአዴግ ሐሳቦችን የሚያፈልቅና ችግሮችን በቶሎ የሚፈታ ግለሰባዊም ሆነ የቡድን አመራር ማግኘት እንደቸገረው ብዙዎች ይስማማሉ፡፡ አሁን ያለንበት የፖለቲካ ቀውስ በአግባቡ ሳይፈታ ላለፉት ሁለትና ሦስት ዓመታት ባህሪውን እየቀያየረ መቀጠሉ ለዚህ ግልጽ ማሳያ ነው፡፡ ድርጅቱ ራሱ እንዳመነው ከላይኛው አመራር ጀምሮ በሙስና ኔትወርክ በተተበተቡና ከሕዝብ ጥቅም ይልቅ ለራሳቸው ጥቅም ቅድሚያ በሚሰጡ አመራሮች ተሞልቷል፡፡ ይኼንን ችግር ለመፍታት ከፍተኛው ኃላፊነት ያለባቸው የድርጅቱ ሊቀመንበርና ጠቅላይ ሚኒስትሩ ችግሩን በምሬት ሲናገሩ መስማት፣ የችግሩን ጥልቀት ብቻ ሳይሆን ለመቆጣጠር ከባድ እንደሆነባቸው ማሳያ ይመስለኛል፡፡
